
COMUNICÂT STAMPE
SUNS 2012: E VINç LA MELODIE CORADE CJANTADE TAL CATALAN DI ALGHERO 

Claudia Crabuzza e Claudio Gabriel Sanna a convincin sei la jurie che il public 
dal cuart Festival european des cjançons in lenghe minoritarie
Udin, ai 3 di Novembar – Claudia Crabuzza e Claudio Gabriel Sanna cuntune intens interpretazion de corade cjançon “Cui trista cue es la tarda” scrite tai agns Sessante dal cjantautôr algherês Pino Piras a convincin sei la jurie europeane sei il public in sale dal cuart Festival european des cjançons in lenghe minoritarie SUNS 2012 che si è davuelt îr di sere al teatri Palamostre di Udin.

I doi cjantautôrs, che si son metûts adun intun progjet musicâl juste par celebrâ l’artist algherês mancjât ae fin dai agns Otante regjistrant la racuelte “Un Home dal País” di dulà che e je gjavade fûr la cjançon che e à vinçût che conte la nostalgjie di un emigrât pe sô tiere cuant che e rive la sere te frede Milan cun sunôrs che a ricuardin il Fado portughês, a àn cussì vinçût sei il premi pe miôr cjançon, consegnât dal president de jurie e referente dal Liet International Onno Falkena, sei chel pe miôr esibizion dal vîf sielt dal public e consegnât dal diretôr de ARLeF - Agjenzie regjonâl pe lenghe furlane, William Cisilino.
I doi algherês – di tignî cont che Claudia Crabuzza cul so grup Chichimeca e jere za rivade seconde al festival SUNS dal 2009 – a àn vinçût il biliet par Xixón tes Asturiis (adun cui musiciscj che ju àn compagnâts, Paolo Zuddas ae batarie e Angelo Vargiu al clarinet), dulà che il prin di Dicembar si davuelzarà la grande finâl dal Liet International, la plui grande e famose manifestazion musicâl europeane pes cjançons tes lenghis mancul pandudis. Ma no partiran di bessôi. cun lôr al sarà ancje il grup furlan dai Jonokognos, che cu la cjançon “Mai Mai” a son rivâts al secont puest te classifiche fate cui vôts dal public dal Palamostre e che a jentrin di dirit ae finâl dal Liet.

Il spetacul organizât de ARLeF, Agjenzie regjonâl pe lenghe furlane, adun cun Onde Furlane e l'associazion "Il Campo” e presentât di Mojra Bearzot e Gianluigi Patruno – in sal il vicesindic di Udin, Vincenzo Martines e il president de Provincie Pietro Fontanini che al lât sù sul palc pes premiazions – e à regalât biei moments di musiche, di confront culturâl e linguistic. Vot i grups e i cjantants in gare (il romanç Casper Nicca al dât forfait al ultin minût) che a àn cjantât tai diviers lengaçs musicâi – dal hip hop al rock, dal jazz al post punk, dal combo rock aes sonritâts acustichis – fintremai in siet lenghis di minorance: furlan, franco-provençâl, catalan di Alghero, ladin, sart, cravuat dal Burgenland e ocitan.

“Organizâ un festival european par cuatri agns nol è un sfuarç di pôc ma achì a Udin o sês pardabon brâfs: nissun di nô al podarà mai dismenteâ il Liet dal an passât al Teatri “Giovanni da Udine”, si è complimentât Onno Falkena cui promotôrs e i organizadôrs, in primis cul diretôr artistic Leo Virgili.

No à deludût la spietade performance di Jens L. Thomsen, cetant origjinâl fondadôr dal grup dai Orka, formazion che e rive des lontanis isulis danesis Fær Øer, che a àn za vinçude une edizion dal Liet. Melodiis cence timp e cence spazi interpretadis di une vôs profonde, cun struments che si son costruîts di bessôi e musiche eletroniche, a àn puartât sul palc dute la misteriose magjie naturâl di un arcipelac pierdût tal nord dal Oceani atlantic tra Scozie, Norvegje e Islande. La musiche dai Orka si è miscliçade benon cui zovins violonceliscj furlans “Soundcells” e cul cuartet corâl Terska Benečija.

Il progjet Orka al sarà protagonist ancje vuê di un conciert performance previodût aes 21 al teatri Ristori di Cividât in ocasion di “Musiche * Muzike”, la iniziative organizade in colaborazion jenfri l’Inštitut za Slovensko kulturo, radio Onde Furlane e Postaja Topolove-Stazion Topolò e che e viodarà la partecipazion de poetesse Antonella Bukovaz e dal côr Terska Benečija.
Regjon Autonome Friûl Vignesie Julie
Ufici Stampe
Elisabetta Pozzetto 

ARLeF - Agjenzie Regjonâl pe Lenghe Furlane

0039 0432 555724   fax 0432 204158

mob 0039 335 8002058
Alessandro Fusetti: Batteria, Chitarra

[image: image2.jpg]m |
MBAR

TEATRI PALAMOSTRE






[image: image1.png][image: image2.jpg]